CELEX: C2007/155/53
Language: el
Date: 2007-07-07 00:00:00
Title: Υπόθεση T-139/07: Προσφυγή της 2ας Μαΐου 2007 — Pioneer Hi-Bred International κατά Επιτροπής των Ευρωπαϊκών Κοινοτήτων

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/28
            
         Προσφυγή της 2ας Μαΐου 2007 — Pioneer Hi-Bred International κατά Επιτροπής των Ευρωπαϊκών Κοινοτήτων
   (Υπόθεση T-139/07)
   (2007/C 155/53)
   Γλώσσα διαδικασίας: η αγγλική
   Διάδικοι
   
      Προσφεύγουσα: Pioneer Hi-Bred International Inc. (Johnston, ΗΠΑ) (εκπρόσωπος: J. Temple Lang, solicitor)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να διαπιστώσει ότι η Επιτροπή παρέβη το άρθρο 18 της οδηγίας 2001/18 για τη σκόπιμη ελευθέρωση γενετικώς τροποποιημένων οργανισμών στο περιβάλλον, καθόσον παρέλειψε να παραδώσει στην κανονιστική επιτροπή σχέδιο μέτρων που πρέπει να ληφθούν κατά το άρθρο 5, παράγραφος 2, της αποφάσεως του Συμβουλίου.
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ισχυρίζεται, σύμφωνα με το άρθρο 232 ΕΚ, ότι η Επιτροπή, κατά παράβαση του άρθρου 18 της οδηγίας 2001/18 για τη σκόπιμη ελευθέρωση γενετικώς τροποποιημένων οργανισμών στο περιβάλλον (1), δεν ενήργησε προκειμένου να εκδοθεί απόφαση σχετικά με την κοινοποίηση της προσφεύγουσας περί διαθέσεως στην αγορά ανθεκτικού στα παράσιτα γενετικώς τροποποιημένου αραβοσίτου της σειράς 1507.
   Η προσφεύγουσα διατείνεται ότι, κατά τη διαδικασία που προβλέπει η οδηγία, η Επιτροπή οφείλει να μεριμνά για την έκδοση και δημοσίευση αποφάσεως επί κοινοποιήσεως εντός της προθεσμίας που τάσσει η οδηγία. Ισχυρίζεται επίσης ότι η Επιτροπή, παραλείποντας να παραδώσει στην κανονιστική επιτροπή σχέδιο των μέτρων που πρέπει να ληφθούν, παρέβη την υποχρέωσή της να ενεργήσει ώστε να εκδοθεί η απόφαση αυτή, μολονότι πληρούνταν κατά την οδηγία όλες οι προϋποθέσεις που θέτει ως προς την προσφεύγουσα και τα άλλα μέρη.
   Η προσφεύγουσα ισχυρίζεται επίσης ότι η Επιτροπή κλήθηκε να λάβει θέση κατά το άρθρο 232 ΕΚ αλλά δεν το έπραξε. Κατά την προσφεύγουσα, τούτο είχε δυσμενείς επιπτώσεις στη νομική θέση της.
   
      (1)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ 2001 L 106, σ. 1).